DF til boligministeren: Kom ind i andelskampen - Altinget: by og bolig
Af Tyson W. Lyall | 18. september 2014 kl. 4:50 | Print
Dansk Folkepartis boligordfører Karina Adsbøl efterlyser en gennemgribende analyse af, hvad det vil betyde for andelsmarkedet, hvis makspriserne på andelsboliger fjernes. Den slags analyse vil boligminister Carsten Hansen (S) ikke stå fadder til. (Foto: ft.dk)
ANDEL: LA, V og K vil fjerne maksprisen på andelsboliger, hvis magten skifter efter næste folketingsvalg. DF kræver analyse af forslaget og kritiserer boligministeren for ikke at levere den. Aktører forstår DF-ønsket om mere viden på området.
Debatten om frisættelse af priserne på andelsboliger raser, men den foregår på et uoplyst grundlag.
Det mener Dansk Folkeparti, der ikke vil tage politisk stilling til spørgsmålet, før der kommer konkrete analyser af konsekvenser for andelsboligmarkedet på bordet. Dem mener boligministeren til gengæld ikke, at der er behov for, og det undrer både Dansk Folkeparti og aktører på området.
”Jeg mangler en gennemgribende analyse af, hvad det vil betyde, hvis man giver markedet frit. Hvad findes der af fordele og ulemper, og hvordan ville man bedst kunne lave et system, der fungerer i så fald?” siger Dansk Folkepartis boligordfører Karina Adsbøl.